Synopsis Universae Philologiae
Synopsis Universae Philologiae est liber de linguistica comparativa a Godofredo Henselio (1687–1767) scriptus, linguista et sacerdote qui munus rectoris Hirschbergi (Jelenia Góra) in oppido Silesiae Inferioris sustinebat. Titulus plenus sic legitur: Synopsis universae philologiae: in qua: miranda unitas et harmonia linguarum totius orbis terrarum occulta, e literarum, syllabarum, vocumque natura & recessibus eruitur. Cum Grammatica, LL. Orient. Harmonica, Synoptice tractata; nec non descriptione Orbis Terr. quoad Linguarum situm & propagationem, mappisque geographico-polyglottis. Editus est Norimbergae anno 1741, a negotio heredum Homannianorum mandatus. Editio altera anno 1754 apparuit. Liber omnes orbis terrarum linguas tum notas offerre cogitabat, cum eorum systematibus scribendi. Ut mos erat, perennis Turris Babel mythi causa, Henselius omnes linguas ex origine communi in lingua Hebraica Biblica derivare conabatur, notiones in A philosophicall essay for the reunion of the languages, or, the art of knowing all by the mastery of one (1675), commentario Petri Besnier (1648–1705), expositas sequens.